Document ID: 32005D0620

KOMISSION PÄÄTÖS,
tehty 18 päivänä elokuuta 2005,
neuvoston päätöksen 79/542/ETY liitteen II muuttamisesta Argentiinasta ja Venäjältä tuotavan tuoreen lihan osalta
(tiedoksiannettu numerolla K(2005) 3147)
(ETA:n kannalta merkityksellinen teksti)
(2005/620/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan 1 ja 4 kohdan,
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1979 tehdyn neuvoston päätöksen 79/542/ETY (2) liitteessä II olevassa 1 osassa vahvistetaan luettelo kolmansista maista ja niiden osista, joista jäsenvaltiot saavat tuoda tiettyjä eläviä eläimiä ja niiden tuoretta lihaa.
(2)
Argentiinan alue AR-4 on vapaa suu- ja sorkkataudista rokotuksetta. Tämä käy asianmukaisesti ilmi päätöksen 79/542/ETY liitteessä II olevassa 1 osassa luetelluista erityisedellytyksistä, joiden mukaan eläinlääkärintodistukset BOV, OVI, RUW ja RUF ovat kyseisen alueen osalta sallittuja. Kyseisen päätöksen liitteessä II olevan 1 osan luettelo kolmansista maista ja niiden osista, siten kuin se aluekoodia AR-4 koskevan rivin osalta esitetään, ei ole kuitenkaan yhdenmukainen edellä mainitun seikan kanssa. Siksi RUW ja RUF olisi lisättävä kyseiselle riville selkeyden ja johdonmukaisuuden vuoksi.
(3)
Maantieteellisiä ja ajankohtaan liittyviä rajoituksia koskeva soveltamispäivämäärä on ilmoitettu väärin aluekoodin AR-8 osalta ja voi johtaa väärinkäsityksiin. Selkeyden vuoksi erityisedellytysten taulukossa olevan soveltamispäivämäärän sen ajanjakson osalta, jolloin tuonti ei ole sallittu, olisi oltava 17. maaliskuuta 2005.
(4)
Murmanskin alueelta Venäjältä saa tuoda yhteisöön muiden kuin kotieläiminä pidettyjen tarhattujen eläinten, ei kuitenkaan sikaeläinten ja kavioeläinten, tuoretta lihaa. Venäjä on pyytänyt komissiota sisällyttämään Jamalo-Nenetsian autonomisen piirikunnan luetteloon kolmansista maista ja niiden osista, joista tarhatun poron tuoretta lihaa saa tuoda yhteisöön.
(5)
Pyynnön seurauksena elintarvike- ja eläinlääkintätoimisto teki marraskuun 22 päivästä 26 päivään 2004 tarkastusmatkan Jamalo-Nenetsian autonomiseen piirikuntaan. Matkan johtopäätöksenä oli, että eläinten terveystilanne alueella on tyydyttävä ja että toimivaltaiset eläinlääkintäviranomaiset antavat riittävät takuut yhteisön lainsäädännön noudattamisesta erityisesti direktiivin 2002/99/EY 8 artiklan 1 kohdassa mainittujen seikkojen osalta. Lisäksi Venäjä antoi toimintasuunnitelman, jossa käsitellään tyydyttävällä tavalla kaikkia tarkastusraportin suosituksia.
(6)
Siksi on aiheellista luetteloida Jamalo-Nenetsian autonominen piirikunta alueeksi, josta on lupa tuoda yhteisöön muiden kuin kotieläiminä pidettyjen tarhattujen eläinten, ei kuitenkaan sikaeläinten ja kavioeläinten, tuoretta lihaa.
(7)
Päätöksen 79/542/ETY liitteessä II oleva 1 osa olisi muutettava vastaavasti.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 79/542/ETY liitteessä II oleva 1 osa tämän päätöksen liitteellä.
2 artikla
Tämä päätös tulee voimaan kolmantenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan välittömästi.
3 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä elokuuta 2005.

Labels: 17
0
3
6
18